|  |  |  |
| --- | --- | --- |
| HTBK | **HONVÉDSÉG ÉS TÁRSADALOM BARÁTI KÖR****SZÉKESFEHÉRVÁRI SZERVEZETE**- Közhasznú szervezet -8000 Székesfehérvár, Malom utca 2. Tel./ Fax: 00-36-22 -311-255[www.htbkszfvar.hu](http://www.htbkszfvar.hu) e-mail: htbkszfvar@htbkszfvar.hu, ***„HONVÉDSÉG ÉS TÁRSADALOM A HAZÁÉRT - EGYÜTT A BARÁTSÁG EREJÉVEL!”*** |   |

**Dr. Varga József elnök**

**Honvédség és Társadalom Baráti Körök Országos Közhasznú Szövetsége**

Tárgy: Jelentés a Baráti Kör 2024-es munkájáról és a 2025. évi terveiről

**Tisztelt Elnök Úr!**

Három évtizede 1994. márciusában az alapítók kiemelt feladatként a haza védelmének megteremtésében az ország saját erejére, nemzetgazdasági erőforrásaira és a polgárok hazaszeretetére és fegyveres ereje elszántságára számított. Az 1848-as haderő létrehozásának évfordulóján megalakult pártpolitikától független a honvédelem ügye iránt elkötelezett tagokból álló szervezet mind a mai napig betölti funkcióját!

Korábban ezen szervezetek vidéken, elsősorban helyőrségekben alakultak, első alkalommal Székesfehérváron. A városunk egy évezrede kiemelt helyőrség, ahol a polgárok és katonák szimbiózisban éltek, és mára elmondható, hogy a kapcsolat a civil szervezetek és a polgárok részéről is konszolidált, segítő jellegű.

Szervezetünk 29. évében fontosnak láttuk, hogy elemezzük munkaterületeink helyzetét és lépéseket tegyünk a következő új évtizedben előre látható feladataink megfogalmazása terén.

A 30. évforduló egy emberöltőnyi időszak, amely szervezetünk esetében valósan is egy nemzedék által elvégzett, a korábbi nemzedék vezéralakjai által megfogalmazott célok teljesítését jelenti.

Az alapítók a célt a nemzet érdekeit szolgáló honvédelem ügyének támogatásában, a polgári lakosság és a katonák kapcsolatának erősítésében, a fiatalok hazafiságra nevelésében és a Kárpát-medence népei közötti bizalom megszilárdításában jelölték meg.

Az 1995. májusi megalakulást követően mi is ezen feladatok köré szerveztük akcióinkat.

A honvédelem hatékony biztosítása célját 1999-ben a NATO tagság megszerzését követően már a kollektív védelem erejére támaszkodással egészítette ki, ami új feladatot jelentett és a mi véleményünk szerint erre a tényre ma is fel kell hívjuk a figyelmet.

2000-ben az elhanyagolt pákozdi katonai emlékhely felújítását tűztük célként magunk elé, amit 2010-re a vezetésünkkel Katonai Emlékparkká fejlesztettünk és annak pedagógiai- és múzeumi szakmai működéséért máig felelünk.

A HTBK Székesfehérvári Szervezete 2024. évi közgyűlése (2024. május 9.) határozata értelmében szervezetünk alapító céljait változatlanul hagyva, azokat újabb feladatokkal egészítette ki, ami a biztonságpolitika terén a fenntartható fejlődést és a szervezet összetételében a fiatalítást jelölte meg kiemelt feladatként.

Tagságunk létszáma 170 fő körül van. Ingadozása egy évtizede szinte változatlan. Tagjaink átlagosan 20 éve kérte felvételét, és 65 éves. Korösszetétele arányos, ami azt jelenti, hogy 90 felett és 25 év alatt is hasonló létszámban vannak. Tapasztalt és elkötelezett személyek, többségükben férfiak és nem voltak katonák. A jövőt azonban a fiatalításban látjuk, aminek elősegítésére a közgyűlés egy fővel bővítette az elnökséget. Kiss-Kovács Ágota Johannát választotta meg ifjúsági felelősnek.

Az elnökség 8 fője a feladatok megfogalmazására, irányítására kiválóan felkészült személy. Tapasztalatuknak köszönhetően a szervezet az elmúlt tíz évben töretlen fejlődést mutató munkát végez. A szervezet aktív tagjainak száma meghaladja az 60 %-ot, ami kiemelkedő, de látjuk, hogy a 70 év körüli átlag kor természetes lassulást okozhat, így fontos a megszokottól eltérő munkastílus erősítése, és a fiatalabb korosztályú tagságunk helyzetbe hozása.

Az új gondolatok és módszerek a megszokottól eltérő megoldások kipróbálása a természetes változások elősegítése a vezetés részéről újabb elemzést és folyamatos figyelmet követel meg.

A szervezeti feladatrendszer az alapításkor megfogalmazottak szerint alakult, amihez kapcsolódó rendezvények többsége máig megmaradt. Bizonyos elemek azonban a korábbi siker ellenére kikoptak. Erre példa lehet a szervezetünk által indított és 12 alkalommal kiválóan megszervezett „honvédbál” amit korábban átlagban 100 fővel rendeztünk meg, már egy évtizede nem szerveztük meg és nincs is rá igény. De máig -immár 30. alkalommal fogjuk megszervezni a „Székesfehérvár köszönti katonáit” ünnepi estet átlag 350 fővel. A vele egyidőben indított kezdeményezésünk a „Székesfehérvár Katonái” bemutató korábban több száz főt vonzott, azonban a sok átszervezés áldozatává vált. Újabb rendezvényeink a tíz éve évente két alkalommal megszervezett „Biztonságpolitikai Akadémia” program is új érdeklődőkkel, alkalmanként 40-50 fő érdeklődővel zajlik. A nagyrendezvények sorába tartozik az „Honvédfesztivál” amiből már a 15.-et bonyolítottuk le, vagy az „Emlékparki Nyár” aminek a sorszáma is tizenkettedik volt. Ezek továbbra is százakat vonzó események. Szabadtéri események azonban az időjárásnak vannak kitéve, de optimális esetben, a közönség igényeit meglelve azt kielégítve nagy létszámot lehet a Katonai Emlékparkba is invitálni. 2024. nyarán a „Kiss Tibi és az Aranyakkord” közel 500 főt vonzott a hegyre, közöttük sokak eddig nem is hallottak a „katonai”-ról. A célzott közönséget megmozgató programjaink is népszerűek, de nagyobb munkát igényelnek.

Az ifjúsági rendezvényeink szabadidőben család függők, iskolai időben pedig tanár függők. Sok munkával mindegyik esetben meg lehet mozgatni az ifjúságot, de mára nagyon érezni lehet a gazdasági helyzet nehezülését, illetve a családok rétegződését.

Tíz éve a „szeniorok” tagozatát hoztuk létre Tánczos László vezetésével, rá következő évben az ifjúsági tagozatot alapítottuk meg Oláh László vezetésével és most ismét azon dolgozunk, hogy a nagy közösségen belül újabb réteg igényeket formáljunk.

A tagozatok munkája új színt vitt a szervezet életébe. Több réteg rendezvény szerveződött és mára ezek meggyökeresedtek.

Az Ifjúsági Tagozat a legaktívabb. Létszámuk több mint 50 fő, és munkaformáik is változatosak. A nyári táborozástól a Hazafiság Iskolája programig, a KEMPP-ben megvalósuló számos vetélkedőtől a művelődési házakban, iskolákban tartott hadtörténelmi előadásokig minden esetben sokakat szólítanak meg. Oláh László kiváló példa arra ahogyan képes munkájával példát adni és a személyiségével újabb személyeket bevonzani a közös munkába.

A Szenior tagozat munkája elsősorban az idősebb korosztályt érinti, de kiemelten fontos a kapcsolatok ápolása és bővítése terén. Számos kiállítás, előadás, látogatás szervezése és lebonyolítását köszönhetjük nekik.

A szervezetünk számára fontos változások a személyek aktivitásában is tükröződik, ami természetes, ugyanakkor kellő figyelem hiányában hangulati hatással bír. Nagyon fontos, hogy a változások menedzselése is megtörténjen, ami a tagság általános állapotának figyelemmel kisérését és a „belső” munka fokozását igényli. Erre is igyekszünk megoldást találni, így havi beszélgetéseket szervezünk „Fecsegő” címmel, ami egyidejűleg tematizálja az érdeklődést, másrészt közösségalakító.

A kegyeleti emlékutak is nagyon népszerűek a tagjainkon túli személyek körében is.

A „szervezet lelkiismerete” szólal meg sok esetben, ha több évtizede tagtársunk szenved hiányt stb. Jubileumi születésnapok, apró figyelmességek nagy figyelmet és közösségi érzékenységet feltételeznek. Fontos jelzések, amik ráfigyelést és energiát követelnek, de végeznünk kell, ha valós alkotó közösséget kívánunk építeni, amely kellő kohézióval bír.

Szervezetünk jó állapotban van! Ezt a környezet is látja és így nyitottak az együttműködésre, nyitottak a közös programok, közös kezdeményezések bonyolítására. Ennek jó példája a Béri Balog Ádám Baráti Körrel együttműködésben bonyolított II. Rákóczi Ferenc szobor állítás és annak sikere, vagy a Don kanyar emlékkápolna állagának romlását követő kezdeményezésünk a felújítás érdekében. A 2024. évben Böjte Csaba szerzetes kezdeményezésére vállaltuk fel az 1849. február 9-i piskii csata emlékműve felújítása érdekében végzendő adománygyűjtést. Ennek eredménye is jelentős hozzájárulás a lerombolt emlékmű újjáépítéséhez. Természetesen szervezetünk alapfeladatain túli tevékenységekről van szó, ami sok esetben nagyon nagy teher is lehet. A jó szándékú aktív tevékenység azonban idővel sikert ér, és ez jelentős közösségi fejlesztő hatással is bír.

Szervezetünk jelentős vagyont is felhalmozott az elmúlt évtizedekben. Ennek értéke több százmillió Ft. A vagyonnal történő gazdálkodás, annak kezelése is komoly jogi és szakmai kérdés, ami sok esetben meghaladja az elnökség szakmai kompetenciáját és erejét. Ez is felveti a munkaszervezet kérdését. Szervezetünk köze 20 éve foglalkoztat egy fő irodavezetőt. Őt napi 4 órában tudja finanszírozni, amit jelentősen meghaladó munkaterhelés konfliktusok forrása. A szakmai felügyelet az elnökség felelőssége és sikeres működése csak a titkár, a belső munkavezető, valamint a gazdasági vezető munkájának köszönhetően biztosítható.

A feladatok végzése feltételezi a szükséges forrás biztosítását. A HM támogatás, Székesfehérvár MJ Város támogatása, a NEA pályázati támogatása, a szervezet szolgáltatásiból befolyó összeg kezelése, törvényes rendezése, az anyagok nyilvántartása, azok kezelése mára meghaladja egy civil szervezet erejét. Mindezt csak nagy egyéni áldozatvállalással sok esetben jelentős személyi anyagi ráfordítással lehet csak rendezni. Mára a szervezet minimálbéren foglalkoztatott munkavállalója és a törvényesen biztosítandó könyvelői szolgáltatás költsége meghaladja a 2,5 mFt. kiadást, ami az összköltségvetésünk közel 10%-a. A havi rezsi (iroda bérlet, telekommunikáció, posta, közjegyző, javítási klt. irodai anyagok, költségtérítés stb.) évente újabb egy millió Ft. Mindez a 2025-ös költségekkel számolva már 4 mFt.

Megköszönjük, hogy a Honvédelmi Minisztérium az elmúlt években évi 20 mFt. támogatást biztosított, amiből -ha szűken is- de a leírt programok és működés finanszírozható volt.

A szervezet alapítása 30. évében összességében elmondhatja, hogy él, és folyamatos aktív működése eredményeként tekintélynek örvend. Változatos, innovatív munkája vonzó és környezete szívesen működik együtt vele.

Az összkép nagyszerű. De a fejlődése a tagság, az önkéntes, illetve munkavállalói terhelés okán összteljesítményének határán van. A természetes folyamatok nálunk is jelentkeznek, Komoly veszélyeket látunk, ami a tartósan színvonalas és mára üzemszerű munka folytatása érdekében megoldásra vár.

A beszámolóban célom volt a belső folyamatok érzékeltetése és egy több évtizede működő szervezet előtt álló sajátos feladatok bemutatása is.

Végezetül tisztelettel megköszönöm az Országos Szövetség figyelmét és támogatását!

Székesfehérvár, 2025. január 28.

 Tisztelettel: Dr. Görög István elnökhelyettes